ועדת הכנסת, כנסת 19, פרוטוקול מספר 39, 2013-07-31 15:00

אורי מקלב: אני מתכבד לפתוח את ישיבת ועדת הכנסת – אני מודה לחבר הכנסת גפני, יושב-ראש ועדת המדע, שמשתתף בדיון והוא מציע החוק, וגם לחבר הכנסת מיכאלי שעזב את דיוני המליאה והגיע לכאן – כדי לאשר את הצעת חוק הכנסת (מספר הסגנים ליושב-ראש הכנסת בתקופת כהונתה של הכנסת התשע-עשרה), התשע"ג-2013, הצעת חוק פרטית 1514/19, להכנה לקריאה ראשונה.

<ארבל אסטרחן: אני אסביר בקצרה, ואחר-כך אולי ייאמר פה מהי התכלית הספציפית לעשות זאת הפעם.

<ארבל אסטרחן: היום, בהתאם לחוק הכנסת, יש הגבלה על מספר הסגנים.

<ארבל אסטרחן: בעבר לא היתה הגבלה כזאת, עד שהוחלט לתקן את החוק ולקבוע הגבלה של שבעה.

<ארבל אסטרחן: אחר-כך ראו שזה לא מספיק, אז קבעו גם שוועדת הכנסת יכולה ברוב של שלושה רבעים מחבריה להגדיל את המספר לתשעה.

<ארבל אסטרחן: כך אכן נעשה בכנסת הזאת, המספר הוגדל לתשעה בלי צורך בתיקון החוק.

<ארבל אסטרחן: כעת מוצע, כהוראת שעה לכנסת ה-19, להגדיל את המספר לעשרה כך שאפשר יהיה לבחור עשרה סגנים.

<ארבל אסטרחן: זו לא הפעם הראשונה שעושים תיקון כזה.

<ארבל אסטרחן: בכנסת הקודמת, לפני שהיה התיקון שמאפשר לוועדת הכנסת ברוב מיוחד לקבוע תשעה, קבעו אז, בחוק, כהוראת שעה, כמו עכשיו, שהמספר יהיה תשעה; בכנסת ה-17 קבעו שמונה.

<ארבל אסטרחן: לכן אפשר לעשות את החוק הזה כהוראת שעה, ואני הייתי מציעה לחשוב – אני לא יודעת אם לוחות הזמנים היום מאפשרים את זה – שאם באמת המספר שקבוע בחוק לא מספיק, אפשר גם לעשות תיקון של קבע.

<ארבל אסטרחן: אבל אלה השיקולים שלכם.

אברהם מיכאלי: בינתיים שיהיה זמני - - -

אורי מקלב: לא כתוב שזה הוראת שעה, אבל בקריאה שנייה ושלישית אפשר - - -

<ארבל אסטרחן: כתוב: בתקופת כהונתה של הכנסת ה-19.

אורי מקלב: אז ממילא זו הוראת שעה.

אורי מקלב: אבל הוראת שעה זה אומר שגם במהלך הכנסת ה-19 אפשר לבטל אותה.

<ארבל אסטרחן: לא, ביטול של זה הוא תיקון חוק.

<ארבל אסטרחן: אבל זה אומר שברגע שנבחרת הכנסת ה-20, אנחנו חוזרים למצב של שבעה או תשעה.

משה גפני: אני לא יודע מה יהיה בכנסות הבאות, אבל לפי המצב הקיים צריך עשרה.

משה גפני: ברור, זה היה גם בפעמים הקודמות, שמינו לפחות עשרה - - -

<ארבל אסטרחן: אבל לא רוצים לעשות את זה כתיקון של קבע בסעיף.

משה גפני: אני לא יכול לעשות את זה כתיקון של קבע בגלל שתיקון של קבע אני לא יכול לעשות היום.

משה גפני: לכן, היות שזה על הכנסת ה-19, נצטרך לשקול בהמשך.

משה גפני: נראה מה יהיה עם העלאת אחוז החסימה, כמה סיעות יהיו פה.

משה גפני: אני לא חושב שיהיה איזשהו סיפור דרמטי שיקרה כתוצאה מהעניין הזה.

אורי מקלב: ואז ממילא כן תוכל; אם לא יהיה שינוי דרמטי, כן תוכל.

משה גפני: אם יהיו פחות סיעות, אז לא צריך עשרה.

אורי מקלב: ואם אין, תוכל לעשות תיקון בתוך החוק.

משה גפני: כן.

משה גפני: זה לא רק סגן יושב-ראש הכנסת, אני לא צריך להגיד את זה, זה גם הנשיאות.

משה גפני: זו המציאות שבה יש סיעות, גם מרצ וגם אנחנו - - -

אורי מקלב: אנחנו נצטרך לקחת בחשבון, אדוני יושב-ראש ועדת המדע – כי הכנסת הזו מתאפיינת בעבודת אופוזיציה חזקה ונרחבת, וממילא הדיונים פה ארוכים מאוד, דבר שאנחנו לא תמיד רגילים אליו, ואז החלוקה בנטל היא יותר שוויונית.

משה גפני: לא, אני לא בטוח שזה זמן העבודה הרב - - -

אורי מקלב: אבל הכי חשוב זה נושא הנשיאות, וזאת המטרה בעצם.

משה גפני: כן, זה הנושא.

משה גפני: את זה הבינו את כל הסיעות.

אורי מקלב: ומצד שני, כשעוד סגן נושא בנטל, העבודה מתחלקת בין יותר סגנים.

אורי מקלב: אם אין עוד תוספת, אז אני מבקש לעבור להצבעה.

משה גפני: צריך להקריא את זה, לא?

<ארבל אסטרחן: בעצם הצגתי את הדברים: שעל אף הוראות סעיף 10, שקובע את המספר הקבוע היום, בתקופת כהונתה של הכנסת ה-19 מספר הסגנים ליושב-ראש הכנסת לא יעלה על עשרה.

<ארבל אסטרחן: בעד – פה אחד

אורי מקלב: אנחנו בעד, פה אחד.

אורי מקלב: לפני שאני מסיים את הישיבה, אני רוצה להודות למנהלת הוועדה, ליושב-ראש ועדת המדע, ליושב-ראש הקואליציה, חבר הכנסת יריב לוין שעומד מאחורי החוק, ודחף והביע הסכמה.

<אתי בן יוסף: נציין רק שהישיבה היא באישור יושב-ראש הכנסת.

אורי מקלב: אני רוצה להודות גם ליושב-ראש הכנסת שאישר את קיום הישיבה.

משה גפני: וגם ליושב-ראש האופוזיציה שאישר להביא את זה, בגלל שהיה צריך הסכמות להיום - - -

אורי מקלב: זה חוק שמתאפיין בהסכמה מקיר אל קיר, וזה כבר משהו שיש לו חשיבות בבית הזה.

אורי מקלב: אני מודה לכולם.

משה גפני: ליועצת המשפטית הודית?

אורי מקלב: ליועצת המשפטית, ודאי, בלעדיה אי אפשר שום דבר.

אורי מקלב: היא מנחה אותנו, היא משכילה אותנו, מלמדת אותנו.

אורי מקלב: הישיבה נעולה.